Każ ġdid ta' Coronavirus f'Malta
Imtella' Lulju 18, 2020 - Aġġornata 18 Ta' Lulju, 2020 1:43pm Wara tmint'ijiem infila mingħajr ebda każ ġdid ta' covid-19, l-awtoritajiet tas-saħħa qalu li fl-erbgħa u għoxrin siegħa sa nofsinhar instab każ ġdid ta' persuna li għandha l-virus. Il-każ, li ntqal hu mpurtat, instab minn 846 swab test li ttieħdu f'dan il-perjodu. Il-persuna affettwata kellha sintomi jiem wara li rritornat Malta minn barra l-pajjiż. L-awtoritajiet qalu li għaddej il-proċess biex jiġu stabbiliti l-kuntatti li din il-persuna setgħa kellha ma' oħrajn. B'hekk l-għadd ta' każi attivi issa huma erbgħa u minn meta faqqgħet il-pandemija f'Malta kien hawn 675 persuna li ġew infettati bil-virus. Il-maġġoranza assoluta fiequ u kien hemm disa' mwiet.